ยอดผู้สมัครทหารแบบออนไลน์ปีนี้ 11,002 คน มีสิทธิได้รับโควตาเป็นนักเรียนนายสิบทหารบก
พันโทหญิง พัชรินทร์ บุศยกุล ผู้ช่วยโฆษกกองทัพบก เปิดเผยว่า ตามที่กองทัพบก เปิดรับสมัครทหารกองเกินอายุ 18-20 ปี และอายุ 22-29 ปี สมัครเป็นทหารกองประจำการ กรณีพิเศษด้วยระบบออนไลน์ ประจำปี 2565 จำนวน 14,411 อัตรา ผลปรากฏว่ามีชายไทยยื่นความประสงค์สมัครด้วยระบบออนไลน์เป็นจำนวนมากถึง 11,002 นาย คิดเป็นร้อยละ 76 ของจำนวนที่เปิดรับ โดยในพื้นที่ของกองทัพภาคที่ 2 และกองทัพภาคที่ 4 มียอดผู้สนใจสมัครสูงถึงร้อยละ 118 และร้อยละ 135 ตามลำดับรายชื่อผู้สมัครทั้งหมด หน่วยทหารจะนำไปตรวจสอบคุณสมบัติอีกครั้ง ในวันคัดเลือกที่จะดำเนินการพร้อมกัน ณ 35 มณฑลทหารบกทั่วประเทศ ในวันที่ 12-13 กุมภาพันธ์นี้ หลังจากนี้ผู้ที่สมัครต้องเตรียมความพร้อมและไปรายงานตัว เพื่อเข้าสู่กระบวนการคัดเลือก ตามวัน เวลาและสถานที่ที่ระบุไว้ใน “เอกสารตอบรับการสมัคร” พร้อมนำเอกสาร อาทิ ใบสำคัญแบบ สด.9, ใบรับรองผลการตรวจเลือก (แบบ สด.43), บัตรประจำตัวประชาชน, ทะเบียนบ้าน, หลักฐานการศึกษา, ใบรับรองแพทย์สำหรับคณะกรรมการคัดเลือก จะมีผู้บังคับหน่วยทหารในพื้นที่ร่วมในการคัดเลือกด้วย โดยมีเกณฑ์ผ่านเหมือนการคัดเลือกทหารตามปกติ ดำเนินการภายใต้มาตรการป้องกันโควิดของสาธารณสุขและกำหนดให้ผู้ที่ผ่านการคัดเลือกได้เป็นทหารกองประจำการผลัด 1/65 ให้ไปรายงานตัวเข้าประจำการในหน่วยทหาร ในวันที่ 1-3 พฤษภาคม 2565ทหารกองประจำการที่ผ่านการคัดเลือกตามโครงการนี้ สามารถเลือกหน่วยทหารประจำการใกล้บ้านได้ ใช้วุฒิการศึกษาลดเวลารับราชการตามที่กฎหมายกำหนด, ได้รับสิทธิเป็นค่าตอบแทนและสวัสดิการเหมือนทหารกองประจำการทุกประการ รวมทั้งเมื่อเป็นทหารครบ 2 ปี อายุน้อยกว่า 25 ปี สามารถขอรับราชการต่อคราวละ 1 ปี มีสิทธิได้รับโควตาเป็นนักเรียนนายสิบทหารบก ร้อยละ 80 ของยอดรับแต่ละปี รวมทั้งได้รับคะแนนเพิ่มพิเศษร้อยละ 15 ในการสอบคัดเลือกเข้ารับราชการในกองทัพบก